יקר קנאי

יקר ישראל קנאי (נולד ב-27 באוקטובר 1942) הוא מתמטיקאי ישראלי ופרופסור אמריטוס בפקולטה למתמטיקה ומדעי המחשב במכון ויצמן למדע, לשעבר ראש המחלקה למתמטיקה עיונית במכון ויו"ר מועצת הפרופסורים. מומחה למשוואות דיפרנציאליות חלקיות ולכלכלה מתמטית.

 ביוגרפיה 
 שנותיו המוקדמות 
יקר קנאי נולד וגדל בתל אביב בשם יקר ישראל קניג, בנם של גולדה מרגיט (לבית ריינר) וגרשון יהודה (גוסטב) קניג, ילידי סלובקיה שרבים מקרוביהם נרצחו בשואה, אח למנחם ולרבקה. בצעירותו עוברת שם המשפחה לקנאי.

את לימודיו התיכוניים עשה בישיבת היישוב החדש ואחר כך למד בישיבת קול תורה בירושלים. למד לתואר ראשון במתמטיקה ובפיזיקה ולתואר שני במתמטיקה באוניברסיטה העברית בירושלים. ב-1964 החל את שירותו הצבאי כמתמטיקאי שימושי. באותה עת החל גם את לימודיו לתואר שלישי במתמטיקה בהנחיית פרופ' שמואל אגמון. עבודת הדוקטורט שלו, שהוגשה ב-1967, נשאה את הכותרת "התנהגות אסימפטוטית של גרעיני רזולוונטות, פונקציות ספקטרליות וערכים עצמיים של מערכות אליפטיות למחצה".

 כחוקר עצמאי 
קנאי השתלם במכון למחקר מתקדם בפרינסטון ובמכון קוראנט. ב-1969 הצטרף כמרצה לסגל מכון איינשטיין למתמטיקה של האוניברסיטה העברית וב-1971 קודם לדרגת מרצה בכיר. ב-1974 עבר למכון ויצמן למדע ומונה לפרופסור חבר, וב-1980 היה לפרופסור מן המניין.

ב-1976 מונה לראש המחלקה למתמטיקה עיונית במכון ויצמן ובכך היה לראש המחלקה הצעיר ביותר באותה עת. ב-1978 נבחר לעמית החברה האקונומטרית. ב-1981–1982 כיהן כנשיא האיגוד הישראלי למתמטיקה ובמקביל כיהן כיו"ר ועד מדעני המכון. ב-1986–1988 היה יו"ר מועצת הפרופסורים במכון ויצמן וב-1989 מונה בשנית לראש המחלקה למתמטיקה עיונית.

כמו כן, שימש כיו"ר ועדת ההוראה למתמטיקה במדרשת פיינברג ונמנה עם מפתחי המסלול למתמטיקה בתוכנית רוטשילד-ויצמן להכשרת מורים במחלקה להוראת המדעים במכון ויצמן. החזיק בקתדרה ע"ש אריקה ולודוויג יסלזון למתמטיקה עיונית. ב-2012 יצא לגמלאות, אז גם נערך לכבודו אירוע בן שלושה ימים במכון ויצמן. המשיך במחקר פעיל גם לאחר מכן.

לאורך השנים שימש כחוקר אורח בשורת אוניברסיטאות ומכוני מחקר, בהם: אוניברסיטת ייל, אוניברסיטת סטנפורד, אוניברסיטת קליפורניה בברקלי, אוניברסיטת נורת'ווסטרן, אוניברסיטת מינסוטה, אוניברסיטת בון (כאורח שירות חילופי המדענים הגרמני DAAD), אוניברסיטת בילפלד, אוניברסיטת אוסקה (כאורח JSPS, האגודה היפנית לקידום המדע), אוניברסיטת טורונטו, אוניברסיטת מלבורן.

 מחקר 
קנאי חוקר משוואות דיפרנציאליות חלקיות, המתארות שינויים בזמן ובמקום. המשוואות המרכזית במוקד מחקרו הן משוואות גלים, והוא משתמש בהן כדי לחקור משוואות נוספות, כגון משוואות פרבוליות, כולל מקרים שבהם האופרטורים יכולים להיות מנוונים (למשל הלפלסיאן של חבורת הייזנברג) ואשר בהן הסינגולריות מתקדמת בהתאם למטריקה שונה מהמטריקה הרימנית הרגילה.

כמו כן, קנאי עוסק בכלכלה מתמטית, בדגש על מבנה פונקציות התועלת ושימוש בשיטות טופולוגיות. בעבר עסק גם בסטטיסטיקה רפואית, תוך בחינת הקשרים בין שכיחות מחלות נשימתיות שונות בקרב ילדים לבין תנאים מטאורולוגיים.

לאורך השנים עסק בנושאי בטיחות ואף ייעץ בנושאים אלה למערכת הביטחון.

ב-1963, בהיותו כבן 20 בלבד, חיבר את הספר "פתרון בעיות באלגברה" שנועד לתלמידי תיכון.

 חיים אישיים 
קנאי נשוי לרות (בתו של פאלק שלזינגר), פרופ' בדימוס למשפטים באוניברסיטת בר-אילן, אב לארבעה, ביניהם הרב והפסיכולוג אבי קנאי. מתגורר במכון ויצמן.

אשתו רות היא אחותו של בתיה - אשתו של חתן פרס נובל לכלכלה, פרופ' ישראל אומן, ואחותו רבקה הייתה נשואה לפרופ' שמואל אביגדור בן-ששון.

 קישורים חיצוניים 



 פרופ' יקר קנאי מתארח בתוכנית "שבעים פנים" עם ירון לונדון בטלוויזיה החינוכית


הערות שוליים

קטגוריה:מתמטיקאים ישראלים
קטגוריה:בוגרי ישיבת היישוב החדש
קטגוריה:בוגרי ישיבת קול תורה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל מכון ויצמן למדע: מתמטיקה ומדעי המחשב
קטגוריה:רחובות: אישים
קטגוריה:משפחת שלזינגר
קטגוריה:ישראלים שנולדו ב-1942